חברת נמלי ישראל

החברה

נמלי הים הם השער המסחרי העיקרי של ישראל, דרכם משונעת התוצרת הישראלית לשווקים הבינלאומיים והם השער לרוב המוצרים וחומרי הגלם החיוניים המגיעים לישראל.
בשל כך, הוקמה חברת נמלי ישראל בפברואר 2005 והיא אחראית על פיתוח נמלי הים וניהול נכסי המדינה במרחב הנמלים. במסגרת הרפורמה בנמלים שביצעה ממשלת ישראל, פורקה רשות הנמלים ובמקומה החלו לפעול שלוש חברות נמל ממשלתיות חדשות לתפעול ולניהול הנמלים בחיפה, אשדוד ובאילת. בנוסף החל לפעול נמל מספנות ישראל, בהפעלה פרטית לראשונה בישראל. החברה הוקמה מכוח חוק רשות הספנים והנמלים, שהותקן בשנת 2004.
מדינת ישראל מחזיקה באמצעות חברת נמלי ישראל בתשתיות האסטרטגיות, ואילו הפעלת התשתיות עצמן נעשית על ידי תאגידים מורשים. החברה מעמידה לשימוש גורמים שונים כגון מספנות ישראל, ממגורות התבואה דגון ועוד, את המקרקעין והמתקנים הנדרשים לפעילות סחר החוץ והמערכת הנמלית.
נוסף על תפקידה בתחום פיתוח תשתיות נמל חיוניות, אחראית חברת נמלי ישראל על ניהול הנכסים והמקרקעין בתחום הנמלים. החברה מכשירה שטחים לוגיסטיים בהם ממוקמים מרכזי הפצה לוגיסטיקה ותעשייה המשלימה את הפעילות הנמלית. כך, הקימה החברה את פארק נמלי ישראל - פארק תעשייה ולוגיסטיקה חדש הממוקם בסמוך לנמל אשדוד ולנמל הדרום העתידי. הפארק מתאכלס בהדרגה על ידי שורה של חברות מתחומי הלוגיסטיקה וסחר החוץ.

תוכניות הפיתוח

כאמור, חברת נמלי ישראל אחראית על שניים ממיזמי התשתית הגדולים והחשובים למשק - הקמתם של הנמלים החדשים בחיפה ובאשדוד. אלה נועדו להגדיל את קיבולת נמלי הים של ישראל, במענה לגידול בסחר ויחוללו תחרות החיונית כל כך בענף הנמלים בישראל. קידום הרפורמה בנמלים עם הקמתם של שני הנמלים החדשים תחולל תחרות בענף ובמרחב של כל נמל ותייעל את השירות. היצואנים והיבואנים יוכלו לבחור היכן לקבל את השירות.
נמל הדרום - מיזם תשתית בהשקעה של כ- 3.3 מיליארד שקל, המוקם כעת בסמוך לנמל אשדוד. חברת PMEC של צ'יינה הארבור נבחרה במכרז להקים את הנמל החדש והעבודות יצאו לדרך בסוף 2014. את הנמל החדש תפעיל חברת TIL מהולנד, אחת מחברות ההפעלה המובילות בעולם. תקופת הזיכיון היא ל-25 שנה. החברה תשקיע מעל מיליארד שקל בהקמת התשתית העליונה והציוד להפעלת הנמל חדש.
נמל המפרץ - מיזם תשתית בהשקעה של כ- 3.98 מיליארד שקל המוקם בסמוך לנמל חיפה. קבוצה משותפת לחברות הישראליות אשטרום ושפיר הנדסה זכתה במכרז להקמת הנמל החדש והעבודות יצאו לדרך בשנת 2015. את נמל המפרץ תפעיל חברת SIPG משנגחאי, מחברות ההפעלה המובילות בעולם. תקופת הזיכיון היא לכ- 25 שנה והחברה תשקיע מעל למיליארד שקל בהקמת התשתית העליונה והציוד להפעלת הנמל החדש.
במסגרת תוכנית פיתוח הנמלים שביצעה חברת נמלי ישראל בשנים האחרונות נכללו שני מיזמי תשתית חשובים שהרחיבו את הנמלים הקיימים בחיפה ובאשדוד.
תוכניות הפיתוח של חברת נמלי ישראל נתקלו בהתנגדויות רבות מצד שורה של ארגוני הגנת סביבה, ביניהם הפורום הישראלי לשמירה על החופים, קבוצת אמהות ואבות מצילים את חיפה והקריות, הקואליציה לבריאות הציבור, ורשות נחל הקישון. הקואליציה לבריאות הציבור אף הציבה דרישה לפיה בתמורה לפיתוח נמל המפרץ, חברת נמלי ישראל תפתח את פארק מורד נחל הקישון – אולם דרישה זו נדחתה על ידי הוועדה לתכנון ולבנייה ונכון לתחילת שנת 2019 הפרויקט נקלע למבוי סתום.

מסוף המכולות "הכרמל" בנמל חיפה

תוכנית הפיתוח של נמל חיפה, התבצעה בהשקעה כוללת של כמיליארד ש"ח ובמסגרתה הוקם מסוף מכולות מודרני עם רציף באורך 700 מטר, שמגדיל את קיבולת הנמל ומאפשר לחברת נמל חיפה, שינוע של מעל לחצי מיליון מכולות נוספות. בקרוב יוקם מתחם השער המודרני החדש לנמל חיפה.
בנוסף, חברת נמלי ישראל ביצעה ומבצעת מיזמים שונים לשיקום ולשדרוג של רציפים ותיקים, הקמת מתחמי שער מודרניים לנמלי הים, הקמת מסוף רכבת מטענים חדיש בצמוד לנמל אשדוד, שכלול של ממגורות התבואה בחיפה ובאשדוד, פיתוח מערכות הכבישים באזור הנמלים ועוד.

נמל יבשתי

רכבת ישראל וחברת נמלי ישראל מקדמות תוכנית להקמת נמל יבשתי באזור השרון, צמוד לכביש 6 ולמסילה המזרחית העתידית. נבחנות שתי חלופות למיקום: באזור קיבוץ אייל או באזור קיבוץ יד חנה שבעמק חפר.

הנפקה וגיוס הון

כחלק מתוכנית של רשות החברות הממשלתיות להגביר את השקיפות בחברות הממשלתיות, תוכננה הנפקת אג"ח לטובת מימון פרויקטי הנמלים החדשים.
על ידי כך הפכה החברה לחברת אג"ח אשר אגרות החוב שלה נסחרות בבורסה.
החברה סגרה את הגיוס בסך של 2.5 מיליארד ש"ח במהלך חודש מאי 2018.

שמירה על הסביבה

נמלים נחשבים לאתרים רגישים ובעלי השפעה רבה על הסביבה. חברת נמלי ישראל משלבת בכל תוכניות הפיתוח שלה שיקולים סביבתיים ופעילות למזעור ומניעת הפגיעה בסביבה. החברה ביצעה בשנה האחרונה מיזמי הזנה של חופים בחול ים, באשדוד ובחיפה, כדי למזער את השפעת המבנה הימי על החופים שמצפון לו, וזאת בהתאם להנחיות המקצועיות של המשרד להגנת הסביבה. בנוסף מפעילה החברה מערך מקצועי מיוחד לטיפול בזיהום ים משמן או דלק שעלול לדלוף מאוניות העוגנות בבריכות הנמלים. מיזם "לילה טוב" שמנהלת החברה להסטת תנועת משאיות עם מכולות משעות היום לשעות הלילה, תורם להפחתת העומס בכבישים בשעות השיא ולהפחתת זיהום האוויר בהתאמה. במיזם זה מוענקים ליצואנים וליבואנים, בעלי המטענים, תמריצים כספיים עבור הסטה של משאית עם מכולה לנמלי הים ומהם, משעות היום לשעות הלילה.
מיזם לתהליכי סחר מקוונים בקהילת הים (תס"ק ים) שמנהלת החברה, במסגרת מערכת וולונטרית שנקראת מערכת קהילת הים בישראל, מתבסס על העברת מסרים אלקטרוניים במקום ניירת, בקרב מאות גופים וחברות. המיזם מפחית באופן דרסטי שימוש בנייר ואת הצורך בנסיעות מרובות אל נמלי הים ומהם.